AMATA เล็งตั้งนิคมฯ ในเขตเศรษฐกิจพิเศษภาคตะวันตกเชื่อมถึงพม่า
AMATA คาดรายได้การขายที่ดินปีนี้ต่ำกว่าปีก่อน เผยอยู่ระหว่างศึกษาตั้งนิคมฯ ในเขตเศรษฐกิจพิเศษภาคตะวันตกเชื่อมถึงพม่า
10 ก.ค. 2558

นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทคาดว่ารายได้จากการขายที่ดินปีนี้จะต่ำกว่าปีก่อนที่ทำได้ 5,348 ล้านบาท อีกทั้งยังคงเป้าหมายยอดขายที่ดินปีนี้จะทรงตัวที่ราว 1,000 ไร่ เนื่องจากสัดส่วนการขายที่ดินจะมาจากนิคมฯ อมตะซิตี้มากกว่า 60% มีราคาขายอยู่ที่กว่า 3 ล้านบาท/ไร่ เมื่อเทียบกับราคาขายที่ดินนิคมฯ อมตะนคร ที่มีราคาอยู่ที่กว่า 7 ล้านบาท/ไร่ แต่ในส่วนของกำไรจากการขายที่ดินเชื่อว่าจะทำได้สูงกว่าปีก่อน เพราะการขายที่ดินในนิคมฯ อมตะซิตี้ มีอัตรากำไรสุทธิไม่ต่ำกว่า 50%
นอกจากนี้ยังมีความเชื่อมั่นว่าหากสถานการณ์การเมืองมีความชัดเจน และสงบลง ยอดขายที่ดินในนิคมฯ ก็จะกลับมาเติบโตได้ดีอีกครั้ง เพราะประเทศไทยยังถือว่าเป็นศูนย์กลางของประชาคมเศรษฐกิจอาเซียน (AEC) มีความได้เปรียบด้านที่ตั้ง
สำหรับความกังวลต่อภาวะเศรษฐกิจจีนที่อาจชะลอตัวนั้น บริษัทไม่ได้มีความกังวลต่อสถานการณ์ที่เกิดขึ้น เพราะเชื่อว่าภาครัฐของจีนมีอำนาจแบบเบ็ดเสร็จจะสามารถดูแลสถานการณ์ต่างๆได้อย่างมีประสิทธิภาพ ขณะที่นักลงทุนจากจีนเริ่มเข้ามาประกอบกิจการในประเทศไทยเพิ่มขึ้นอย่างต่อเนื่อง
อย่างไรก็ตาม บริษัทอยู่ระหว่างศึกษาการลงทุนตั้งนิคมอุตสาหกรรมในเขตเศรษฐกิจพิเศษตามนโยบายของรัฐบาล โดยเบื้องต้นมองว่ามีความเป็นไปได้มากที่สุดในพื้นที่ฝั่งตะวันตกของประเทศ เนื่องจากมีชายแดนที่เชื่อมต่อถึงเมียนมาร์